**នេះជាសកម្មភាពខុសច្បាប់​និងបំបិទសេរីភាពប្រជាពលរដ្ឋ**

**អាជ្ញាធរ​បន្ត​បង្ក្រាប​សកម្មជន​សង្គ្រោះ​ជាតិ​ដើរ​ប្រមូល​ស្នាម​មេដៃ**

Mon, 13 June 2016

[ផាក់ ស៊ាងលី](http://www.postkhmer.com/author/%E1%9E%95%E1%9E%B6%E1%9E%80%E1%9F%8B-%E1%9E%9F%E1%9F%8A%E1%9E%B6%E1%9E%84%E1%9E%9B%E1%9E%B8/321) The Phnom Penh Post



សកម្មជន​គណបក្ស​សង្គ្រោះ​ជាតិ​នៅ​អង្គការ​អាដហុក​ខេត្ត​រតនគិរី​។ រូបថត អង្គការ​អាដហុក

**កោះកុងៈ** អភិបាល​ខេត្ត​កោះកុង​បាន​បញ្ជា​​ឲ្យ​អាជ្ញាធរ​ថ្នាក់​ក្រោម​ធ្វើការ​ទប់ស្កាត់​សកម្មភាព​ប្រមូល​ស្នាម​មេដៃ​ដាក់​ថ្វាយ​ព្រះមហាក្សត្រ​របស់​សកម្មជន​គណបក្ស​សង្គ្រោះ​ជាតិ​ ខណៈ​ដែល​សកម្មជន​របស់​គណបក្ស​​នេះ​ជាង ១០ នាក់​ត្រូវ​បាន​បង្ខំ​ឲ្យ​ផ្តិត​​ស្នាម​មេដៃ និង​ចុះ​កិច្ចសន្យា​​បញ្ឈប់​ការ​ប្រមូល​ស្នាម​មេដៃ​ជា​បន្ត​ទៀត​។

លោក ប៊ុន លើត បាន​ចេញ​លិខិត​មួយ​ទៅ​អាជ្ញាធរ​ថ្នាក់​ក្រោម​កាលពី​សប្តាហ៍​មុន​ដោយ​បាន​​ហៅ​ចលនា​ផ្តិត​មេដៃ​ដើម្បី​ទាមទារ​ឲ្យ​ដោះលែង និង​ទម្លាក់​ការ​ចោទប្រកាន់​សកម្មជន និង​ថ្នាក់ដឹកនាំ​បក្ស​សង្គ្រោះ​ជាតិ​នោះ​ថា «ជា​ការ​ផ្សព្វផ្សាយ​បំផុស ភូត​កុហក​បោក​ប្រាស់ និង​ជា​​ការ​ញុះញង់​ពលរដ្ឋ»។

លោក​​សរសេរ​ថា​​ សកម្មភាព​នោះ​អាច​នាំ​ឲ្យ​មាន «ចលាចល​វឹកវរ​ក្នុង​សង្គម» ហើយ​បាន​បញ្ជា​ឲ្យ​អាជ្ញាធរ​ថ្នាក់​ក្រោម​ធ្វើការ​ទប់ស្កាត់​ដោយ​ផ្អែក​លើ​គោលការណ៍​ច្បាប់ និង​មិន​ប្រើប្រាស់​អំពើ​ហិង្សា។ អង្គការ​ក្រៅ​រដ្ឋាភិបាល​មួយ​​ចំនួន​ក៏​ត្រូវ​បាន​លោក​អភិបាល​ខេត្ត​ចោទ​ថា​ជាប់​ពាក់ព័ន្ធ​នៅ​ក្នុង​ការ​ប្រមូល​ស្នាម​មេដៃ​នោះ​ដែរ។

ប៉ុន្តែ​លោក​ អ៊ិន គង់ជិត អ្នក​សម្រប​សម្រួល​​អង្គការ​លីកាដូ​ខេត្ត​កោះកុង​បាន​បដិសេធ​ថា​សង្គម​ស៊ីវិល​អត់​មាន​ចូលរួម​ធ្វើ​សកម្មភាព​ក្នុង​ការ​ប្រមូល​ស្នាម​មេដៃ​នោះ​ទេ។

លោក​ គង់ជិត ​បាន​ចាត់​ទុក​ចំណាត់​ការ​របស់​លោក​អភិបាល​ខេត្ត​ថា​ជា​ «អំពើ​ផ្តាច់ការ និង​ផ្ទុយ​ពី​រដ្ឋធម្មនុញ្ញ» ខណៈ​ដែល​អាជ្ញាធរ​បាន​​គាំទ្រ​គណបក្ស​ប្រជាជន​តែ​បង្ក្រាប​បក្ស​សង្គ្រោះ​ជាតិ។

លោក​សង្កេត​ឃើញ​ថា​ក្រោយពី​លោក​អភិបាល​ខេត្ត​ចេញ​លិខិត​នោះ​មក​នគរបាល​បាន​ចុះ​ទៅ​ទប់ស្កាត់​សកម្មជន និង​សមាជិក​បក្ស​សង្គ្រោះ​ជាតិ​ចំនួន ៦ នាក់​ហើយ​។ ក្នុង​នោះ​បាន​ដកហូត​យក​ស្នាម​មេដៃ​ជាច្រើន​នៅ​ក្នុង​ស្រុក​ គិរីសាគរ ស្រែ​អំបិល កោះកុង និង​ក្រុង​ខេមរភូមិន្ទ និង​បង្ខំ​ឲ្យ​ផ្តិត​មេដៃ​លើ​កិច្ចសន្យា​ឈប់​ដើរ​ប្រមូល​ស្នាមមេដៃ​ទៀត​ផង។

លោក ធក សារុំ ប្រធាន​គណ:កម្មាធិការ​ប្រតិបត្តិ​គណបក្ស​សង្គ្រោះ​ជាតិ​ស្រុក​គិរីសាគរ និង​ជា​សមាជិក​ក្រុម​ប្រឹក្សា​ស្រុក​ គិរីសាគរ ​បាន​ឲ្យ​ដឹង​ថា​ នគរបាល​ស្រុក​ចំនួន ៣ នាក់​បាន​ទៅ​ជួប​​លោក​កាលពី​ថ្ងៃ​ព្រហស្បតិ៍​សប្តាហ៍​មុន​ ដើម្បី​ធ្វើការ​សួរ​នាំ​អស់​រយៈពេល​ ៥ ​ម៉ោង​ពី​រឿង​ប្រមូល​ស្នាម​មេដៃ​នោះ​។​ «គេ​មិន​ចង់​ឲ្យ​យើង​ប្រមូល​ស្នាម​មេដៃ​ទេ​ហើយ​ឲ្យ​ផ្តិត​មេដៃ​បញ្ឈប់​តែ​ខ្ញុំ​មិន​ផ្តិត។ ខ្ញុំ​នៅ​តែ​ប្រមូល​ស្នាម​មេដៃ​ហើយ​កម្លាំង​នគរបាល​បាន​ជិះ​ម៉ូតូ​តាម​ឃ្លាំ​មើល​ខ្ញុំ​រហូត»។

លោក​ ឃឹម សាណេ ស្នងការង​ខេត្ត​កោះកុង​បាន​ឲ្យ​ដឹង​ថា​រហូត​មក​ដល់​នឹង​រសៀល​ថ្ងៃ​អាទិត្យ​ម្សិលមិញ​លោក​មិន​ទាន់​​ដឹង​ពី​ការ​ហៅ​សកម្មជន​បក្ស​​ប្រឆាំង​ទៅ​សួរ​នាំ​នោះ​ទេ។

លោក​ថា​ ការ​ឃ្លាំ​មើល​ការ​ប្រមូល​ស្នាម​មេដៃ​គឺ​ដើម្បី​ឲ្យ​ដឹង​ថា​សកម្មភាព​នោះ​វា​ជា​ការ​បង្ក​ការ​បះបោរ​ឬ​យ៉ាង​ណា?

ចំណែក​នៅ​ឯ​ខេត្ត​រតនគិរី​វិញ​សកម្មជន​គណបក្ស​​ប្រឆាំង​ ៤ នាក់​ក្នុង​ស្រុក​លំផាត់​ត្រូវ​បាន​ប៉ូលិស​ហៅ​ទៅ​ប៉ុស្តិ៍​នៅ​ពេល​ដែល​ពួកគេ​កំពុង​តែ​ប្រមូល​ស្នាម​មេដៃ​កាល​ពី​ថ្ងៃ​សៅរ៍។ សកម្មជន​ទាំង​ ៤ ​នាក់​បាន​ប្តឹង​ទៅ​អង្គការ​អាដហុក​ពី​ការ​ហាមឃាត់​នោះ។ អ្នក​សម្រប​សម្រួល​អង្គការ​​អាដហុក​លោក​ ឆាយ ធី ​​​ថ្លែង​ថា​ចំណាត់​ការ​របស់​នគរបាល​គឺជា​ការ​រឹតបន្តឹង​សិទ្ធិ​ពលរដ្ឋ​ផ្នែក​នយោបាយ​។

រីឯ​សកម្មជន​ ៩ ​នាក់​ផ្សេង​ទៀត​ក្នុង​ខេត្ត​ស្ទឹងត្រែង​ក៏​ត្រូវ​បាន​នគរបាល​ហៅ​ទៅ​សួរនាំ​ដែរ។ នេះ​បើ​តាម​លោក ពុយ ចាន់ថាឡា ប្រធាន​គណបក្ស​សង្គ្រោះ​ជាតិ​ប្រចាំ​ខេត្ត​ស្ទឹងត្រែង។

លោក​ថ្លែង​ថា​ ក្រៅពី​សកម្មជន​ក៏​មាន​ពលរដ្ឋ​ប្រមាណ​ ៦០ នាក់​នៅ​ក្នុង​ឃុំ​ក្បាលរមាស​ ស្រុក​សេសាន​ក៏​ត្រូវ​បាន​អាជ្ញាធរ​ហៅ​ទៅ​ជួប​បន្ទាប់ពី​ពួកគាត់​បាន​ផ្តិត​មេដៃ​រួច​មក។

ទោះបី​យ៉ាង​ណា​លោក​ អន សំអាត ​អធិការ​ស្រុក​សេសាន​បាន​អះអាង​ថា​លោក​មិន​បាន​ដឹង​​ពី​រឿង​ហាមឃាត់​សកម្មជន​នោះ​ទេ។

លោក​ថា ​អ្នក​ខ្លះ​ដើរ​ប្រមូល​ស្នាម​មេដៃ​ដោយ​កុហក​ថា​យក​ទៅ​ជួយ​ដោះលែង​អ្នក​ភូមិ​ម្នាក់​ដែល​កំពុង​ជាប់​ឃុំ​រឿង​រំលោភ​យក​ដី​រដ្ឋ។ ប៉ុន្តែ​ ធាតុ​ពិត​គឺ​យក​ទៅ​គាំទ្រ​គណបក្ស​នយោបាយ​ទៅ​វិញ​ហើយ​អាជ្ញាធរ​ក៏​បាន​ជួប​ពលរដ្ឋ​ប្រាប់​ពី​រឿង​ទាំង​នោះ​ហើយ​ ដើម្បី​កុំ​ឲ្យ​ចាញ់​បោក​គេ៕